Su massaiu antigu
(Sonettu scrittu pro sa tradizione de su massaiu antigu – su mese ‘e triulas 2003)

Tradiziones dae s’era antiga
A sos giovanos las sunu illustrende,
Su massaiu in su campu seminende
Cun sos boes arende tottu in riga.

Arriva su messonzu, itte fadiga,
cantu suore in sa fronte versende
e poi in s’arzola triulende
pro nd’ogare su ranu dae s’ispiga.

E a fine lu devede ispazzare
Armadu de trebuttu e pala in manu;
Sperende de arrivare in su momentu

Pro podere in s’aera bentulare
E separare sa pazza dae su ranu
Este isettende a tirare su ‘entu.